Wen: Nuwe Roets-rolprent 'aweregs, slimsnaaks' | Maroela Media
Dié fliek bou voort op vorige suksesvolle Roets-flieks soos 'n Pawpaw vir my darling en Faan se trein.
Hoener met die rooi skoene is 'n riller-komedie en gaan "kykers laat regopsit, ril en skater van die lag", sê Lizz Meiring wat die rol van Bonnie van der Byl vertolk.
"Dis 'n aweregse, slimsnaakse moordstorie met soveel fyn kinkels dat jy jou asem gaan ophou terwyl jy heerlik lag," veruidelik Meiring. "Die karakters is uniek en Hoener met die rooi skoene is oorspronklik en magies. Net so fassinerend en eksentriek soos Klaarstroom, die onontdekte juweeldorpie waar ons verfilm het, weggesteek in die hart van die Klein-Karoo."
Sy tref hom aan met 'n dolk in sy rug op die kantoortafel agter haar en skakel dan die polisie. By nadere aanskoue van die bloeiende baas word sy flou. As sy met die flitslig van konstabel Mickey Mentz (André Weideman) in haar oë bykom, is die lyk skielik skoonveld…
Dié gegewe dek die tafel vir 'n spannende riller-komedie vol verrassende kinkels waarin die ontvangsdame met haar bekkige papegaai, Napoleon, en die geïrriteerde en grieperige speurder, kaptein Hendrik Greyling (Louw Venter), sentraal staan.
"Die fliek is geskoei op 'n ou Franse teaterstuk en die misterie rondom die naam word in die eerste paar minute, tot groot vermaak van Konstabel Mentz, opgeklaar," sê Roets.
"Dis nie 'n fliek wat vir mense lewenslesse moet leer nie. Ek het hierdie fliek gemaak met een doel voor oë – om mense te vermaak. Daar is genoeg nonsens in ons land waaroor almal hulle kwel. Mense moet ook net 'n bietjie kan terugsit, ontspan en lekker lag. Dis nou wanneer jy nie te veel skrik vir die moordenaar nie."
Vir meer inligting, besoek Hoener met die rooi skoene op Facebook.
WEN: Drie lesers kan elk 'n dubbelkaartjie na die amptelike première van Hoener met die rooi skoene op 19 Januarie wen. Om in te skryf, stuur jou naam, van, kontaknommer en adres, en jou antwoord op die volgende vraag na [email protected]. Vraag: Wie is die regisseur en draaiboekskrywer van die fliek? Inskrywings sluit 13 Oktober om 08:00. Wenners word per e-pos in kennis gestel.